Քար-ամրոցներից ստորին հյուսիսակողմինն աչքի չի ընկնում հարմարավետ տեղանքով (աշխարհագրական կոորդինատներն են N 40 01 10.5, E 46 34 30.4, բարձրությունը ծովի մակարդակից` 1309մ): Տարածքն ամբողջությամբ խորդուբորդ է, թեք անցուղիներով, տեղ-տեղ նկատելի են երբեմնի ամրոցից մնացած պատերի հետքեր: Զբաղեցնում է մոտ 0,3 հա: Մուտքն ըստ էության բացվում էր հարավ-արեւմտյան կողմից, որտեղ շինված է եղել բրգաձեւ մի ամրություն: Բուն ժայռը արեւմտյան, հյուսիսային եւ հյուսիս-արեւմտյան կողմերից ողորկ է, գրեթե անմատույց: Դատելով պատերի մնացորդներից, կարծում ենք, որ այն վերաբերում է IX-XII դդ.-ին: